Projektas

LIETUVOS RESPUBLIKOS

VALSTYBĖS IR SAVIVALDYBĖS ĮMONIŲ ĮSTATYMO Nr. I-722 11 STRAIPSNIo PAKEITIMO

ĮSTATYMAS

1 straipsnis. 11 straipsnio pakeitimas

1.	Pakeisti 11 straipsnio 1 dalį ir ją išdėstyti taip:

„1. Įmonės vadovas priimamas į darbą viešo konkurso būdu penkerių metų kadencijai. Tas pats asmuo tos pačios įmonės vadovu gali būti skiriamas ne daugiau kaip dvi kadencijas iš eilės. Įmonės vadovas pradeda eiti pareigas nuo sprendime dėl jo paskyrimo nurodytos dienos. Kai įmonė steigiama, įmonės vadovu paskirtas asmuo pradeda eiti įmonės vadovo pareigas nuo įmonės įregistravimo dienos.“

2.	Papildyti 11 straipsnį 2 dalimi:

„2. Pasibaigus pirmajai kadencijai, įmonės vadovas savininko teises ir pareigas įgyvendinančios institucijos sprendimu gali būti skiriamas antrajai penkerių metų kadencijai, jeigu įmonės vadovo pirmosios kadencijos laikotarpiu įmonė pasiekė jai nustatytus veiklos tikslus. Įmonės pasiektų veiklos tikslų atitiktis jai nustatytiems veiklos tikslams vertinama Vyriausybės ar savivaldybės tarybos nustatyta tvarka likus trims mėnesiams iki vadovo pirmosios kadencijos pabaigos. Įmonės savininko teises ir pareigas įgyvendinanti institucija priėmusi sprendimą neskirti įmonės vadovo antrajai kadencijai, likus trims mėnesiams iki įmonės vadovo pirmosios kadencijos pabaigos, taip pat likus trims mėnesiams iki įmonės vadovo antrosios kadencijos pabaigos organizuoja viešą konkursą įmonės vadovo pareigoms eiti. Pasibaigus antrajai kadencijai, įmonės vadovas yra atšaukiamas iš pareigų.“

3.	Buvusias 11 straipsnio 2–8 dalis laikyti atitinkamai 3–9 dalimis.

4.	Pakeisti 11 straipsnio 8 dalį ir ją išdėstyti taip:

„8. Įmonės savininko teises ir pareigas įgyvendinančiai institucijai priėmus sprendimą atšaukti įmonės vadovą, su juo sudaryta darbo sutartis pasibaigia Darbo kodekse nustatyta tvarka. Jei įmonės vadovas buvo paskirtas įmonės valdybos nariu, atšaukus jį iš vadovo pareigų, jis atšaukiamas ir iš įmonės valdybos narių.“

2 straipsnis. Įstatymo įsigaliojimas ir įgyvendinimas

1.	Šis įstatymas, išskyrus šio straipsnio 7 dalį, įsigalioja 2017 m. liepos 1 d.

2.	Iki šio įstatymo įsigaliojimo į įmonės vadovo pareigas tam tikram terminui priimtas asmuo toliau eina vadovo pareigas iki šio termino pabaigos. Pasibaigus terminui įmonės vadovas atšaukiamas iš pareigų įmonės savininko teises ir pareigas įgyvendinančios institucijos sprendimu.

3.	Šiam įstatymui įsigaliojus, per 3 darbo dienas įmonės savininko teises ir pareigas įgyvendinanti institucija pasirašytinai praneša įmonės vadovui apie neterminuotos darbo sutarties pakeitimą į terminuotą darbo sutartį. Terminuota darbo sutartis su įmonės vadovu pasirašoma, įmonės vadovui pateikus įmonės savininko teises ir pareigas įgyvendinančiai institucijai rašytinį sutikimą keisti darbo sutarties su juo rūšį. Tokio sutikimo negavus per 20 darbo dienų nuo pranešimo jam pateikimo, įmonės vadovas atšaukiamas iš pareigų įmonės savininko teises ir pareigas įgyvendinančios institucijos sprendimu.

4.	Įmonės vadovas, kuris į šias pareigas buvo paskirtas neterminuotai ir iki šio įstatymo įsigaliojimo eina pareigas mažiau nei penkerius metus, toliau eina atitinkamos įmonės vadovo pareigas penkerius metus nuo šio įstatymo įsigaliojimo dienos. Šis penkerių metų laikotarpis prilyginamas pirmajai kadencijai einant įmonės vadovo pareigas.

5.	Įmonės vadovas, kuris į šias pareigas buvo paskirtas neterminuotai ir iki šio įstatymo įsigaliojimo eina pareigas daugiau nei penkerius metus, bet mažiau nei dešimt metų, toliau eina atitinkamos įmonės vadovo pareigas penkerius metus nuo šio įstatymo įsigaliojimo dienos. Šis penkerių metų laikotarpis prilyginamas antrajai jo kadencijai einant tos pačios įmonės vadovo pareigas. Pasibaigus šiam terminui, įmonės vadovas atšaukiamas iš pareigų įmonės savininko teises ir pareigas įgyvendinančios institucijos sprendimu.

6.	Įmonės vadovas, kuris į šias pareigas buvo paskirtas neterminuotai ir iki šio įstatymo įsigaliojimo eina pareigas daugiau nei dešimt metų, toliau eina tos pačios įmonės vadovo pareigas vienerius metus nuo šio įstatymo įsigaliojimo dienos. Pasibaigus šiam terminui, įmonės vadovas atšaukiamas iš pareigų įmonės savininko teises ir pareigas įgyvendinančios institucijos sprendimu.

7.	Lietuvos Respublikos Vyriausybė arba jos įgaliota institucija iki šio įstatymo įsigaliojimo priima įgyvendinamuosius teisės aktus.

Skelbiu šį Lietuvos Respublikos Seimo priimtą įstatymą.

Respublikos Prezidentas